**Aleksandar Uzelac** - violina - rođen 1981. godine u Subotici. Osnovno i srednje muzičko obrazovanje završio je u Novom Sadu, gde je potom i diplomirao na Akademiji umetnosti u klasi prof. Florijana Balaža. Tokom školovanja je učestvovao na takmičenjima kao solista i u kamernim sastavima, osvojivši tri prve i jednu drugu nagradu.

U toku školovanja održao je dva solistička koncerta. Od septembra 2000. stalno je zaposlen u Orkestru Opere Srpskog narodnog pozorišta.

Stalni član Vojvođanskih simfoničara postaje već 2001, u godini osnivanja ansambla, a ostaje i u sastavu sadašnjeg Vojvođanskog simfonijskog orkestra. Godine 2006. osniva i rukovodi kamerno - operskim udruženjem „Ars opera“, gde sarađuje sa muzičarima, dirigentima i solistima Opere Srpskog narodnog pozorišta. S ovim sastavom posvećeno neguje opersku koncertnu delatnost, s preko 40 ostvarenih nastupa u Novom Sadu, Subotici, Zrenjaninu, Rumi, Srbobranu, Gložanu, Crvenki, Kuli, Vrbasu, Bačkoj Palanci i drugim mestima Vojvodine. Od 2011. nastupa i s orkestrom „Camerata Academica“. Pored violine i višegodišnjeg rada u orkestrima i kamernim sastavima, Aleksandar Uzelac pokazuje i veliko interesovanje za opersko pevanje, pa se posle uspešnih stručnih konsultacija s prvakinjom Opere Srpskog narodnog pozorišta Svitlanom Dekar, 2011. aktivno posvećuje učenju vokalne tehnike kod mecosopranistkinje Jelene Končar. Do sada je učestvovao na pet operskih koncerata (Novi Sad, Srbobran, Bačka Palanka i Beograd).